Nus avum veu ca en arere 
Mult mauveis fiz de bon pere, 
De poveres home engendré 
Fiz ke mult fui honuré. 
Beu fiz, ne rend pas mal pur mal 
Pur estre a mauveis paringal, 
Kar mal ne put pur mal remeindre, 
Nent plus que fiu put en ewe esteindre; 
Mes li ben pur mal remaint 
Si cum le ewe fiu esteint. 
Ne reneez Deu pur poverte 
Ne pur teriene perte. 
A sen ke reis David nus dist 
Kaunt il le sauter nus escrit: 
Jo fu jo fu sui veilli (I. Jofne fui, si sui v.) 
Ne ne ai dreitures deguerpi 
Ne sa semence quere pein 
Ne traveiler ne vei en vein. 
Nus veum venir asez 
A plusurs (e) taunz adversitez 
Ke il desirent mult a murir 
E lur dolur par 'taunt finir; 
Mes aprés cel adversité 
Lur vent taunt de prosperité 
Ke mult lur plest a remembrer 
De la grevance trespassé. 
Suvent nus lest Deu grever 
Pur nos corages esprover, 
Si cum nus trovum en lisant 
De Jop ke Deu parama taunt 
Ke il le voleit esprover, 
Ke en tere ne fu nul sun per. 
Beu fiz, honurez li meinur 
E si le fetes ben e honur... 
Entre plus hauz apellé. 
Mil feez te purvei de tun ami 
E une feez de tun enemi... 
Dunc te purra il plus grever 
Kaunt il savera de tun penser... 
Ore ne poet l'em pas truver 
Eu ce secle ami enter, 
Ki dunc vus sucurt e dunc vus vaut 
Kaunt le sicle vus defaut, 
Kar le sicle vet en declinaunt, 
De jur en jur vet enpeiraunt, 
Chescun jur enperirat, 
A meis, co crei, ne amendrat. 
E pur co ke trover pust 
Nul bon ami, u ke qo fust, 
Mult le devereit ben garder 
E Dampnedeu mult en loer. 
Taunz i ad de feinz e de faus 
E taunz trovat l'em poi de leaus 
Ke nus ne savum de fi 
Ki est ami u ki enemi. 
Beau fiz, ne prens pas cumpainie 
Od celui ki te ne eime mie, 
Kar tun meffet ben noterat 
N:o 4. 
D4I 
E tun benfeit besturnera. 
Ne cumpaniez a trecheür, 
Ke tu blesces entergur (!) 
Ki ne pren garde de sun parler 
Ne de sun mauveis losenger. 
Beau fiz, ne pris un hanestun 
Losenge ne amur de bricun, 
Kar ore me fet mult beu semblant, 
Ore ne me amera taunt ne quant. 
Le suen amur ne puet durer; 
Pur co ne est a preiser. 
Ne de parler ne est mie sens, 
Eynz ke l'em veie liu e tens. 
Beu fiz, jo te cumaund e di: 
Ne te seit poi de un enemi, 
Ne trop te seit pas avis 
De aver cent u plus amis. 
Li pere au fiz ad demaunde: 
,Quaunz amis as tu purchacé 
Taunt [cum] as vescu entre gent?” 
E li fiz dist: ‚Plus de cent." 
Li pere attendi ben assez 
Ke il nes aveit pas esprovez. 
,Mult as tu ben espleité, 
Si tu as ja taunz purchacé... 
Beu fiz, mut ad ke je fu né, 
Uncore ne ai pas si espleite... 
De un sul ami fors de la meité. 
Va tost esprover tes amis: 
En un sachel un vel occis 
Metez ensenglentez defors, 
Puis si le portez cum fust un cors 
De acun home ke eiez occis 
E ven(t) de nut a tes amis!" ... 
Cil fist co ke li comaunda... 
A sun ami vint e entra, 
Sun sacel derere le us lessa. 
Li pruddume li fist beu semblaunt 
E cil le va mult losengaunt . . . 
„Taunt vus eim de fin quoer, 
Ne vus fauderai a nul fuer." 
E li autre respondi: 
,Beus amis, la vostre merci! 
Ore ay mester ke vus me aiez: 
Mun peché me ad si encumbrez 
Ke jo ai ja un home tué; 
E si em le set, jo sui jugé... 
Le cors pur Deu muscer me aiez, 
Kar jammes retté ne serez... 
Jo le ai od moi cens aporté, 
Derere cel hus le ai leissé." 
Kaunt li autres entendi, 
Estraungement fui esbai... 
„Seinte Marie, mere Deu, 
Vouz tu ke jo seie deseritez?... 
Ke as tu deble un home occis 
E en ma meisun le as dunc mis?... 
Ore le prens, si le emportes tost, 
